རབ་བྱུང་བཅུ་གཅིག་པའི་མེ་ལུག་ལོ་སྟེ་སྤྱི་ལོ༡༦༦༧ལོར་གོང་མ་ཡུང་ཊིང་གིས་དགོན་པ་ཉམས་གསོས་ཀྱི་དངུལ་སྲང་འབུམ་གཅིག་དང་།རྡོ་རིང་ཡི་གེ་དང་།དགོན་པར་ཀོང་ཧོས་ཟིཞེས་པའི་མཚན་བང་གནང་ཞིང་།ཁྲི་ཐོག་གསུམ་པ་ནོ་མོན་ཥན་བློ་བཟང་བསྟན་འཛིན་རྒྱ་མཚོས་སླར་གསོ་གནང་།ཁྱད་པར་དུ་འཆད་ཉན་གྱི་རྩོད་གྲྭ་འཕེལ་རྒྱས་ཆེན་པོ་བྱུང་།ཆོས་སྡེ་འདིར་རྒྱུད་པ་གྲྭ་ཚང་དང་།སྔགས་པ་གྲྭ་ཚང་།ལུང་རིགས་རྒྱ་མཚོ་གླིང་།མཁས་བཙུན་དར་རྒྱས་གླིང་།གསོ་རིག་གཞན་ཕན་གླིང་བཅས་གྲྭ་ཚང་ལྔ་ཡོད།གྲྭ་བཙུན་ཆེས་མང་དུས་ཉིས་སྟོང་ལ་སླེབས་མྱོང་ཞེས་མདོ་སྨད་ཆོས་འབྱུང་ནང་དུ་གསུངས་འདུགདགོན་ལག་ལ་འབྲུ་གུ་དགོན་དང་།ཐུར་ཆེན་དགོན།ཤིང་ལུང་དགོན།བུམ་པ་ཆོས་ལུང་དགོན།རྒྱ་རྡོག་དགོན།བན་རྒུད་དགོན།རབ་རྒྱས་དགོན།ཏཱ་བན་དགོན།སུང་ཤན་སྟག་ལུང་དགོན་རྣམས་ཡོད།རིག་གནས་གསར་བརྗེའི་སྐབས་སུ་ཡང་ཚང་མ་བཤིགས་ཚར་ནས་མིང་གི་ལྷག་མ་ཙམ་དུ་གྱུར།ཏང་གི་མི་རིགས་ཆོས་ལུགས་སྲིད་ཇུས་སླར་གསོ་བས་རྗེས།སྲིད་གཞུང་གིས་མ་དངུལ་བཏང་ནས་སླར་གསོ་བས།བྱང་གི་དགོན་ཆེན་བཞིའི་མཚན་སྙན་གྲགས་ཆེ་བའི་རྒྱུ་མཚན་གཅིག་ནི་རྟེན་ཥ་ཅང་འགངས་ཆེན་ཡོད་པའི་རྐྱེན་རེད།གསེར་ཁོག་དགོན་པར་མཚོན་ནས་བཤད་ན།ཇོ་བོ་རིན་པོ་ཆེའི་ལྷ་ཁང་ཆེན་མོའི་ནང་དུ་ཇོ་བོ་རྣམ་གསུམ་སྟེ།ལྷ་ལྡན་གྱི་ཇོ་བོ་ཆེན་མོ་དང་ཁྱད་པར་མ་མཆིས་པ་བྱིན་རླབས་ཀྱི་གཟི་འོད་ཕྱོགས་བརྒྱར་འཕྲོ་བའི་སྟག་རྩེའི་ཇོ་བོ་རིན་པོ་ཆེ་དང་།ར་མོ་ཆེའི་ཇོ་བོ་དང་ཁྱད་པར་མེད་པའི་ཇོ་བོ་མི་བསྐྱོད་རྡོ་རྗེ།ལྷ་ལྡན་དཀར་ཆགས་སོགས་སུ་ལོ་རྒྱུས་རྒྱས་པར་བསྟན་ཡོད་པའི་པོ་ཏ་ལའི་འཕགས་པ་ལོ་ཀེ་ཤྭ་ར་དང་བཅས་འཕགས་པ་བཞི་དུས་མཉམ་དུ་བྱོན་པའི་འཕགས་པ་འཇའ་མ་ལི་རང་བྱོན་བཅས་བཞུགས་པ་དང་།དེ་མིན་ད་རུང་སྨོན་ནེ་འཇིགས་བྱེད་ཅེས་པའི་རྟེན་ཧ་ཅང་རྩ་ཆེན་ཞིག་བཞུགས།འདི་ནི་ཡུ་གུར་སྨན་ཆུ་དགོན་པའི་སྨོན་ནེ་བླ་མ་འཇམ་དབངས་རྒྱ་མཚོ་ཞིང་ལ་གཤེགས་ཁར་ཉེ་གནས་ལ།གདུང་ཞུགས་གྲུབ་ནས་ཉིན་བདུན་ལ་ཞལ་མ་འབྱེད་གསུངས་ཀྱང་།མེ་མ་ཞི་བས་གདུང་རུས་ཙམ་ཡང་མ་ལོན་དོཊ་ནས་ཉིན་གསུམ་པར་ཞལ་ཕྱེ་བས།འཇིགས་བྱེད་ཀྱི་སྐུ་ཞབས་པུས་ཡན་ཆད་ལྷ་བཟོ་མཁས་པས་བཞེངས་པ་ལྟ་བུའི་བྱོན་ལེགས་གྲུབ་ཚར།དེ་མིན་ཚིག་མར་འདུག་པ་ནང་རྟེན་དུ་ཡོད།གཞན་ཡང་སྤྱན་རས་གཟིགས་བཅུ་གཅིག་ཞལ་གསེར་ཟངས་ལས་གྲུབ་པ།བལ་བོ་ནས་འོངས་པའི་ཆོས་རྒྱལ་ལི་མ།སློབ་དཔོན་པད་མ་འབྱུང་གནས་ཀྱི་འདྲ་སྐུ།རྒྱལ་བ་ཚངས་དབངས་པས་རབ་གནས་མཛད་པའི་ཆོས་རྒྱལ་ཕྱི་སྒྲུབ་ཀྱི་ཞལ་སོགས་ཐང་ག་དང་སྐུ་འདྲ་བྱིན་ཅན་མཐའ་ཡས་པ་དང་།རྒྱལ་བའི་བཀའ་བསྟན་སྔ་ཕྱི་ཚར་བཅུ་ཕྲག་དང་།ཡུམ་གསེར་བྲིས།བརྒྱད་སྟོང་གསེར་བྲིས།བསྐལ་བཟང་གསེར་བྲིས་སོགས་གསུང་གི་རྟེན་མང་པོ་དང་།སྨིན་གྲོལ་ཚང་ངམ་བཙན་པོ་ཚང་སྐུ་ཕྲེང་རིམ་བྱོན་གྱི་སྐུ་གདུང་མཆོད་རྟེན།བང་ཆུབ་མཆོད་རྟེན་སོགས་ཐུགས་རྟེན་མང་པོ་བཞུགས།